हुन श्रीमती लाइज़ल गी पता लग्गा जे गरीबी कुसी आक्खदे न। उन्ने सब किस जरने-स्हारने दा निश्चा कीता ते जो-जो नरमी-सरसी बनी उन्ने इक ब्हादुर जनानी आला लेखा उसी बरदासत कीता। करज़ा हर सूरता मकाना हा ते उसी ओ जरूर मुकाग। नौकरेआनी गी जबाब देई दित्ता गेआ, फलैट उनें छोड़ी ओड़ेआ ते छत्ता पर, इक निक्के सारे कमरे च ओ रौहन लगी पे। उन्ने घरा दा सारा माड़ा चंगा कम्म सम्हाली लैता ते रुट्टी पकाने दा सीड़ी-फंड दिंदी। उन्ने भांडे मांझी अपने गलाबी नैं बरबाद करी लैते। ओ पड़दे, कुरते-कमीज़ां, झाड़न, सब आपू धोंदी ते फंडियै सुक्कने पांदी। बडलै उठदे गै ओ घरा दा सारा कूड़ा, खल्ल गली च, छोड़न चली जंदी। बसोई-बसोई छत्ता पर पानी चाढ़दी। नौकरेआनिएं आला लेखा, बाह्‌मां च छिक्कू लमकाए दे ओ करेआने, साग-सब्जी आलें ते मासै दी हट्टी पर सौदा लैन जंदी ते धेले-धेले लेई रेड़के करदी फिरदी।